– Banen er som betong. Det er veldig farlig for spillerne.

Se kampen på TV 2 Zebra og Sumo kl. 12.

SISTE: Playoff-kampen spilles på Levermyr som planlagt.

Det bekrefter dommer Tommy Skjerven til TV 2.

– Sikkerheten til spillerne er ikke noe problem. Banen er hard, ja, men det er fullt mulig å spille her.

Skjerven brukte tre kvarter på å avgjøre om kampen skulle spilles.

– Det viktigste er sikkerheten til spillerne. Jeg måtte teste litt. Jeg syns det var greit å bruke tid, og ikke komme til en forhasta beslutning, sier Skjerven som konfererte med andre i Fotballforbundet.

– Men dette er min avgjørelse uten påtrykk fra noen.

Stabæk kritisk

Inge Andre Olsen i Stabæk forstår ikke avgjørelsen.

– Vi fra vår side har vært tydelig på at det ikke er forsvarlig å spille på en bane som er full av tele, sier Olsen til TV 2.

– Hvorfor det?

– Det er sikkerheten til spillerne. Banen er fryst, så det er ikke slik at det er tvil om at banen er fryst. Så var Skjerven ute og løp litt med gummiknottene sine selv, og fant det for godt at kampen skal gjennomføres.

– Både Jerv og Stabæk er enig om at den banen er fryst. Dersom han mener den banen er bare litt hard, så må han skifte støtdemperne i skoene sine.

– Hva syns du om at spillerne skal gjennomføre 90 minutter her?

– Jeg syns ikke sikkerheten til spillerne er ivaretatt. Det er det handler om for oss, sier Inge Andre Olsen.

– Det å spille på tele er en umulig greie. Faren for store skader er tilstede. Nå er det bare å starte kamp og kjøre på, så burde det ikke være noen overraskelse at det skal komme minusgrader i Norge. Dommeren lander en time og tre kvarter før kampstart, så skal han komme og løpe litt på banen. Dette burde vært avgjort i går.

– Det blir en utfordring

Også Jerv var litt overrasket over avgjørelsen.

– Vi må respektere dommerne som absolutt skulle være der ute alene, og ikke høre på noen andre, sier Arne Sandstø.

– Det blir en utfordring. Jeg skjønner argumentet om en spiller skal ned å takle på dette føret. Det kommer til å gjøre vondt for hofter og knær.

– Er det forsvarlig?

– Det er et godt spørsmål. Nå får vi se hvordan oppvarmingen går.

Inspiserte banen: Dommer Tommy Skjerven. FOTO: TV 2

Kontaktet Start

Jerv kontaktet tidligere Start med tanke på muligheten for å flytte onsdagens playoff-kamp fra Levermyr til Sør Arena.

Banen i Grimstad er hard som betong etter nattefrosten.

Start har sagt ja til å gjennomføre kampen der, dersom dommeren vurderte banen på Levermyr til å være uspillbar.

– Jeg har vært i kontakt med folk i begge leirer som mener banen er uspillbar, sier TV 2s fotballekspert Jesper Mathisen.

– Spillerne ønsker nok at kampen flyttes. Det er ikke vits i å risikere ankler og knær. Banen er som betong. Det erveldig farlig å spille her.

Ikke første gang

Fotballforbundet og klubbene satt i møter om banen, uten å komme til endelig svar før dommeren ankommer.

Også i fjorårets kvalikkamp mot Start var det en frossen bane på Levermyr.

TV 2 fikk tirsdag opplyst at det var 1 cm tele i bakken, og at det var ganske hardt, men at kampen ikke var i fare.

Det ble tilført noen kjemikalier til gresset, men den noe uventede nattefrosten har skapt problemer.

Tirsdag trente Jerv på Imås-banen (10 minutter unna), som de har hatt for vane den siste tiden.